Иджы нэхъыфIыр Пащты Русланщ
«Советская молодёжь» газетым спортым тетхыхь журналистхэм я деж ИлъэсыщIэм и пэ къихуэу щIэупщIэныгъэхэр щрегъэкIуэкI, гъэ къызэднэкIым и футболист нэхъыфIыр игъэбелджылын папщIэ. А Iуэхугъуэр илъэс тIощIрэ хырэ хъуауэ зэкIэлъхьэужьу щыIэщ.
Коронавирус уз зэрыцIалэм и зэранкIэ илъэс блэкIам топджэгумкIэ зэхьэзэхуэхэр, адрейхэми хуэдэу, пIалъэ кIыхькIэ зэпагъэуауэ щытами, 2020 гъэм Къэбэрдей-Балъкъэрым щынэхъыфIыр къызыхахын я куэдт щIэупщIэныгъэм хэтахэм. Фигу къэдгъэкIыжынщи, журналистхэм футболиститхум я цIэхэр къраIуэн хуейт икIи япэ ирагъэщым баллитху, етIуанэм — баллиплI, ещанэм — баллищ, апхуэдэу къехыурэ трагуашэ. КъищынэмыщIауэ, гъэбелджылын хуейт щIэуэ командэм къыхыхьахэм ящыщу нэхъыфIыр, топ нэхъ дахэ дэзыгъэкIар, «Спартак-Налшыкым» къехъулIа зэIущIэмрэ щыхуэмыхуамрэ.
ЩIэупщIэныгъэхэм къарикIуахэм япкъ иткIэ, Къэбэрдей-Балъкъэрым и футболист нэхъыфI 2020 гъэм хъуащ гъуащхьэхъумэныкъуэ Пащты Руслан. Абы балл 22-рэ къихьащ. Топджэгум ди республикэм щытетхыхь хъыбарегъащIэ IэнатIихым ящыщу плIым я лIыкIуэхэм, «Адыгэ псалъэм» ейри хэту, Руслан япэ ирагъэщащ.
Пащтым баллищ къудейщ къызэрыкIэрыхуар «Спартак-Налшыкым» и гъуащхьэхъумэныкъуэ Хьэшыр Алан. Абы и цIэр журналист псоми къраIуащ, ауэ япэ изыгъэщар зы закъуэращ. Нэгъабэ Алан етIуанэ увыпIэр дигуэшат, фэбжь игъуэтам и зэранкIэ мы гъэм куэдрэ мыджэгуа, гъуащхьауэ Бацэ Къантемыр.
Ещанэ увыпIэр иубыдащ ХъутIэ Анзор. Республикэм и чемпиона- тым къыхашу «Спартак-Налшыкым» гъэмахуэм хагъэхьа щIалэщIэм псынщIэу утыкур иубыдащ икIи щIэупщIэныгъэм балл 17 къыщихьащ.
УщымыгуфIыкIынкIэ Iэмал иIэкъым Бахъсэнокъуэ Алихъан и еп-лIанэ увыпIэми. Топджэгум и япэ профессиональнэ зэгурыIуэныгъэр Къэбэрдей-Балъкъэрым и командэ нэхъыщхьэм гъэмахуэм дэзыщIы- лIа гъуащхьауэ ныбжьыщIэм гупым текIуэныгъэр къыхуэзыхьа топ зыбжанэ я хьэрхуэрэгъухэм яхудигъэкIащ икIи ар гулъытэншэ хъуакъым.
ЩIэупщIэныгъэм етхуанэ увыпIэр щылъысащ Ашу Мурад. Абы баллибл хуагъэфэщащ.
Иджыри футболистиплIым я цIэ журналистхэм къраIуащ. Ахэр гъуащхьэтет Антипов Антонщ, гъуащхьэхъумэ Шумахуэ Заурщ, гъуащхьэхъумэныкъуэ Iэпщацэ Маратщ, гъуащхьауэ Гугуев Магомедщ.
ЩIэуэ къыхыхьахэм ящыщу япэ ирагъэщащ гъуащхьауэ ХъутIэ Анзор. ЖурналистиплIым ар нэхъыфIу къалъытащ. Нэгъабэ апхуэдэ щIыхь зыхуагъэфэща гъуащхьэхъумэныкъуэ Сындыку Темыркъан иджы Мэзкуу и «Торпедо»-м щоджэгу. Шэч къытетхьэркъым Анзори къэкIуэну дахэ къызэрыпэплъэм.
«Спартак-Налшыкым» 2020 гъэм нэхъ къехъулIа зэIущIэу къалъытащ Новороссийск щыIэу щIыпIэ «Черноморец»-р 2:0-у щытекIуар. НэхъыкIар Ставрополь кIуауэ «Динамо»-м 1:4-уэ къазэрыхигъэщIарщ.
Багъэтыр Тимур джэгупIэ губгъуэм и кум иту ТIуапсы къалэм и щIыпIэ командэм худигъэкIа топыр псоми ефIэкIауэ журналистхэм къалъытащ.
Жыласэ Заурбэч.
Сурэтым: 2020 гъэм Къэбэрдей-Балъкъэрым и футболист нэхъыфI,
«Спартак-Налшыкым» и капитан Пащты Руслан.
